চিলড্রেন'স ইন্টারনেট প্রোটেকশন অ্যাক্ট

**চিলড্রেন'স ইন্টারনেট প্রোটেকশন অ্যাক্ট** (**সিআইপিএ**) হল ২০০০ সালে পাস হওয়া একটি আমেরিকান আইন। এই আইনের বলে ফেডারেল তহবিল প্রাপ্ত পাবলিক স্কুল এবং গ্রন্থাগারের মতো স্থানগুলিতে কম্পিউটারের মাধ্যমে অশ্লীল বা অশালীন ইন্টারনেট সামগ্রীতে অপ্রাপ্তবয়স্কদের প্রবেশাধিকার সীমাবদ্ধ করা হয়। এই সংবিধিবদ্ধ আইনের কারণে সেই সমস্ত প্রতিষ্ঠানগুলি, মূলত অপ্রাপ্তবয়স্কদের জন্য, সফটওয়্যার ফিল্টার এবং অনুরূপ প্রযুক্তি ব্যবহার করতে বাধ্য হয়। তবে একজন প্রাপ্তবয়স্ক ব্যবহারকারীর অনুরোধে সেই ফিল্টারগুলিকে নিষ্ক্রিয় করে রাখা যায়।

## আইনি ইতিহাস
মার্কিন কংগ্রেস তৃতীয় প্রচেষ্টায় *সিআইপিএ* চালু ক'রে ইন্টারনেটে শিশুদের অশ্লীলতা এবং অশালীনতার সংস্পর্শে আসা নিষিদ্ধ করে। পূর্ববর্তী দুটি আইন, যোগাযোগ শালীনতা আইন (১৯৯৬) এবং শিশু অনলাইন সুরক্ষা আইন (১৯৯৮), উভয়ই মার্কিন সুপ্রিম কোর্ট প্রথম সংশোধনীর ভিত্তিতে অসাংবিধানিক বলে বাতিল করে দেয়, কোর্টের মতে এর মূল কারণ ছিল এই আইনগুলি মত প্রকাশে বাধা সৃষ্টি করে এবং ইন্টারনেটে এই ধরনের উপাদান থেকে শিশুদের রক্ষা করার ক্ষেত্রে সরকারের যে লক্ষ্য তা অর্জনের জন্য এটি সবচেয়ে কম বিধিনিষেধমূলক পদ্ধতি নয়।

অনুপযুক্ত অনলাইন উপাদানের ক্ষেত্রে শিশুদের প্রবেশ আটকাতে কিছু ধরণের নিয়ন্ত্রণ প্রতিষ্ঠা করার আশায়, সুপ্রিম কোর্টের দুটি পরাজয় থেকে শিক্ষা নিয়ে, এই জাতীয় উপাদানকে আটকাতে কংগ্রেস একে ফেডারেল তহবিল বিতরণের সাথে যুক্ত করে। শিশুদের ব্যবহারের উদ্দেশ্যে যারা কম্পিউটার ল্যাবের জন্য ফেডারেল অর্থ গ্রহণ করে, তারা এই সংবিধিতে যুক্ত হয়। *সিআইপিএ* অনুযায়ী তহবিল প্রাপ্তির শর্ত হিসাবে পাবলিক স্কুল এবং লাইব্রেরিগুলি এই জাতীয় উপাদান ফিল্টার করতে বাধ্য হয়। সেই স্কুল এবং লাইব্রেরিগুলি সাধারণত ইউনিভার্সাল সার্ভিস ফাণ্ড থেকে কম্পিউটার ল্যাব তৈরির জন্য অর্থ পায়, বিশেষ করে ই-রেট প্রোগ্রাম থেকে অর্থ পেয়ে থাকে, যা ফেডারেল কমিউনিকেশন কমিশন (এফসিসি) দ্বারা বিতরণ করা হয়।

মিলার টেস্ট অনুসারে, সেই স্কুল এবং লাইব্রেরিগুলিকে ইন্টারনেট সক্ষমতা সম্পন্ন প্রতিটি কম্পিউটারে "একটি প্রযুক্তি সুরক্ষা ব্যবস্থা" বাস্তবায়ন করতে হবে এবং অশ্লীল (এবং সেইজন্য সরকার কর্তৃক নিষিদ্ধ হতে আইনত বাধ্য) বলে বিবেচিত বিষয়বস্তু প্রদর্শনকারী সাইটগুলিকে ব্লক করার জন্য এই সরঞ্জামগুলি ব্যবহার করতে হবে তবে, প্রাপ্তবয়স্কদের অনুরোধে এই ফিল্টারগুলি নিষ্ক্রিয় করা যেতে পারে, বিশেষ করে যেখানে শিশুরা একমাত্র ব্যবহারকারী নয় এমন পাবলিক লাইব্রেরিতে। পাবলিক স্কুলের জন্য, *সিআইপিএ*  শিক্ষার্থীদের ইন্টারনেট ব্যবহার পর্যবেক্ষণের প্রয়োজন, কিন্তু পাবলিক লাইব্রেরির ক্ষেত্রে এটি প্রযোজ্য নয়।

কিছু স্কুল এবং লাইব্রেরির পরিচালকরা এই প্রয়োজনীয়তাগুলির বিরুদ্ধে আপত্তি জানিয়েছিলেন এবং *সিআইপিএ*  পাস হওয়ার পরের বছরগুলিতে মার্কিন যুক্তরাষ্ট্রের প্রায় এক-তৃতীয়াংশ পাবলিক লাইব্রেরি বাধ্যতামূলক সফ্টওয়্যার ফিল্টার ইনস্টল করার পরিবর্তে তাদের ই-রেট তহবিল ছেড়ে দেওয়ার করার সিদ্ধান্ত নিয়েছিল। "সত্যিকারের গবেষণার" উদ্দেশ্যে প্রয়োজন হলে ব্লক করা সাইটগুলিতে প্রবেশের অনুরোধকারী যে কোন ব্যবহারকারীর জন্য, লাইব্রেরিগুলিকে গবেষণার অনুরোধ বৈধ কিনা তা যাচাই করতে তাদের নিজস্ব পদ্ধতি প্রতিষ্ঠা করার এবং তাদের বিবেচনার ভিত্তিতে ফিল্টারগুলি নিষ্ক্রিয় করার অনুমতি দেয় *এফসিসি*।

যাই হোক, আমেরিকান লাইব্রেরি অ্যাসোসিয়েশন আদালতে *সিআইপিএ* -এর সাংবিধানিক বৈধতা চ্যালেঞ্জ ক'রে দাবি করে যে আইনটি গ্রন্থাগারিকদের জন্য তাদের পাঠকদের প্রথম সংশোধনী দ্বারা সুরক্ষিত মত প্রকাশের স্বাধীনতাকে সীমাবদ্ধ করা বাধ্যতামূলক করেছে। *মার্কিন যুক্তরাষ্ট্র বনাম আমেরিকান লাইব্রেরি অ্যাসোসিয়েশন (২০০৩)* মামলায়, মার্কিন সুপ্রিম কোর্ট *সিআইপিএ* -কে সাংবিধানিক হিসেবে সমর্থন করে কারণ এটি ইচ্ছুক প্রাপ্তবয়স্কদের জন্য উপযুক্ত বিষয়বস্তু নিষিদ্ধ করে না, অন্যদিকে ফেডারেল তহবিলের বিনিময়ে সফ্টওয়্যার ফিল্টার ব্যবহারের প্রয়োজনীয়তা ছিল সার্বজনিক পরিবেশে অনুপযুক্ত বিষয়বস্তু থেকে শিশুদের রক্ষা করার লক্ষ্য অর্জনের সবচেয়ে কম সীমাবদ্ধ উপায়।

## অবদান
অনুপযুক্ত অনলাইন বিষয়বস্তুতে শিশুদের প্রবেশাধিকার নিয়ন্ত্রণের তৃতীয় প্রচেষ্টায়, *সিআইপিএ* -র জন্য সুপ্রিম কোর্টের পর্যালোচনা পাস করার ক্ষেত্রে মার্কিন সরকারের সাফল্য ইঙ্গিত দেয় যে ভবিষ্যতে শিশুদের ইন্টারনেট ব্যবহারের নিয়মগুলি সাংবিধানিকভাবে পাস হতে পারে যদি সেগুলি বাধ্যতামূলক সরকারি সুবিধার পাওয়ার জন্য বিশেষভাবে তৈরি করা হয়। ২০০৬ সালে অনলাইন শিকারীদের থেকে শিশুদের রক্ষা করার নাম করে কংগ্রেস *সিআইপিএ* -র আওতায় সামাজিক নেটওয়ার্কিং সাইটগুলিকেও অন্তর্ভুক্ত করার কথা বিবেচনা করেছিল; *ডিলিটিং অনলাইন প্রিডেটরস আইন* চালু করা হয়েছিল কিন্তু সিনেটে চূড়ান্ত ভোটের জন্য সেটি অগ্রসর হয়নি। ইন্টারন্যাশনাল সোসাইটি ফর টেকনোলজি ইন এডুকেশন এবং কনসোর্টিয়াম ফর স্কুল নেটওয়ার্কিংয়ের মতো সংস্থাগুলি নিয়মিতভাবে কংগ্রেসকে শিশুদের ইন্টারনেট ব্যবহার সম্পূর্ণরূপে নিষিদ্ধ না করে, আরও সাম্প্রতিক অনলাইন প্রযুক্তি এবং আচরণগুলি মোকাবিলা করার জন্য *সিআইপিএ*-কে হালনাগাদ করার জন্য আবেদন করে। ২০২০-এর দশকে, শিশুদের ইন্টারনেট ব্যবহার সীমিত করার জন্য ক্রমবর্ধমান সংখ্যক রাজ্য তাদের নিজস্ব আইন প্রণয়ন করেছে, বিশেষ করে পর্নোগ্রাফি এবং সাইবার বুলিং- এর ক্ষেত্রে, যেখানে *সিআইপিএ* -এর সংকীর্ণ ভাষা এবং *মার্কিন যুক্তরাষ্ট্র বনাম আমেরিকান লাইব্রেরি অ্যাসোসিশন মামলার* রায় সাধারণত নির্দেশিকা হিসেবে কাজ করে।

## বহিঃসংযোগ

* শিশুদের ইন্টারনেট সুরক্ষা আইনের পাঠ্য
* ২৩শে জুলাই, ২০০৩ তারিখের এফসিসি আদেশ ০৩-১৮৮, যা মার্কিন যুক্তরাষ্ট্রের সুপ্রিম কোর্টের সাম্প্রতিক সিদ্ধান্তের সাথে সঙ্গতিপূর্ণ শিশুদের ইন্টারনেট সুরক্ষা আইন (সিআইপিএ) বাস্তবায়ন নিশ্চিত করার জন্য ব্যবস্থা গ্রহণ করে।   
* এফসিসি কনজিউমার ফ্যাক্টস: সিআইপিএ ।

## তথ্যসূত্র

বিষয়শ্রেণী:শিশু নিরাপত্তা